**О Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење овог закона садржан је у одредбама члана 97. Устава Републике Србије којим је прописано да Република Србија уређује и обезбеђује, између осталог јединствено тржиште, правни положај привредних субјеката, систем обављања појединих привредних и других делатности, девизни и царински систем, економске односе са иностранством, својинске и облигационе односе и заштиту свих облика својине, запошљавања, економске и социјалне односе од општег интереса, развој Републике Србије и друге односе од интереса за Републику Србију, у складу с Уставом.

**II. РАЗЛОЗИ ЗА ДОНОШЕЊЕ ЗАКОНА**

РТБ Бор, као највећи произвођач бакра у региону, је компанија која има велики значај за Републику Србију. То је највећа компанија у области рударства у земљи, која запошљава око 5000 људи и која има значајан утицај на економију целе источне Србије. РТБ Бор је нето извозник, чиме позитивно утиче на платни биланс Републике Србије. Приватизација РТБ Бора ће донети значајне инвестиције у Србију. Резултат ће бити значајно повећање производње бакра, повећање извоза и већи удео рударства у Бруто домаћем производу Србије.

С тим у вези, Закључком Владе 05 Број: 023-6896/2018 од 17. јула 2018. године је одређено да се поступак приватизације субјекта приватизације Рударско-топионичарски басен РТБ Бор д.о.о, Бор (у даљем тексту: РТБ Бор) спроведе моделом стратешког партнерства путем новчане докапитализације Субјекта приватизације у висини од 350 милиона америчких долара у наредне три године, методом јавног прикупљања понуда.

Закључком Владе 05 Број: 023-9130/2018-1 од 27. септембра 2018. године усвојен је текст Уговора о стратешком партнерству који закључују Република Србија Рударско-топионичарски басен РТБ Бор д.о.о, Бор и ZIJIN MINING GROUP CO. LTD, Кина. Те је наведени уговор пред Јавним бележником потписан и оверен дана 28. септембра 2018. године.

Предлогом закона о условима и начину стицања права својине на земљишту, објектима и водовима Рударско-топионачарског басена РТБ Бор д.о.о, Бор (у даљем тексту: Предлог закона) уређују се процедуре, услови и начин на који РТБ Бор стиче право својине на земљишту, на објектима који су изграђени на том земљишту, као и на земљишту без изграђених објеката. Овим законом се, даље, уређују услови и начин стицања права својине РТБ Бор на водовима.

Увођењем посебних процедура које се предвиђају овим законом решава се вишедеценијски проблем везан за статус објеката и земљишта РТБ Бора, што је битан предуслов за даљи развој РТБ Бора. Решењима из овог закона омогућава се државним органима и институцијама лакше и брже доношење различитих одлука по питањима из њихове надлежности, а у вези са решавањем неуређеног статуса непокретности РТБ Бора.

Један од разлога за доношење овог закона је и потреба да се уреди статус објеката и земљишта РТБ Бора на начин својствен самој врсти објеката.

Нормама овог закона јасно се прописује садржина пројектно техничке документације, врста и обим података о објектима који се уписују у катастар, тако да се по први пут може сагледати потпуни имовинско правни капацитет.

Успостављање јасних механизама и процедура, као и скраћивање рокова за доношење потребних исправа, што је и суштина овог закона, смањује се могућност ширења бирократског утицаја на пословање привредних субјеката.

Имајући у виду стратешки значај РТБ Бора, број запослених, закључени Уговор о стратешком партнерству, потребно је што хитније донети овај закон којим ће се уредити најважнија имовинско правна питања и тиме постићи важан циљ, а то је успешно окончање приватизације.

**III. ОБЈАШЊЕЊА ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** уређују се услови и начин под којима привредно друштво Рударско-топионичарски басен РТБ Бор д.о.о, Бор стиче право својине на објектима и посебним деловима објеката, дефинисаним у смислу закона којим се уређује планирање и изградња, на земљишту на коме су ти објекти изграђени, на неизграђеном земљишту, као и на другим врстама земљишта. Истим чланом уређују се услови и начин под којима РТБ Бор стиче право својине на водовима.

**Чланом 2.** **Предлога закона** успоставља се право својине у корист РТБ Бора на катастарским парцелама на којима је уписана друштвена својина (на непокретностима из члана 1. овог закона).

**Чланом 3. Предлога закона** успоставља се право својине у корист РТБ-а на грађевинском земљишту обухваћеном катастарским парцелама у својини Републике Србије, на којима је РТБ уписан као ималац права коришћења или као корисник, на дан ступања на снагу овог закона. Поступак у вези са утврђивањем постојања обавезе плаћања накнаде за претварање права коришћења у право својине, висине накнаде у случају да таква обавеза постоји, умањење тржишне вредности накнаде, коначан износ накнаде, рокови измирења, корисници накнаде, орган и поступак у коме исти одлучује, спроводи се уз сходну примену одредаба закона којим се уређује претварање права коришћења у право својине на грађевинском земљишту уз накнаду и закона којим се уређује поступак изградње објеката. РТБ се обавезује да поднесе захтев за утврђивање постојања обавезе плаћања накнаде из претходног става надлежном органу јединице локалне самоуправе у року од 15 дана од дана ступања на снагу овог закона.

**Чланом 4. Предлога закона** успоставља се право својине у корист РТБ-а на земљишту односно катастарским парцелама у својини Републике Србије, на којима је РТБ уписан као држалац, као и на земљишту односно катастарским парцелама на којима је РТБ уписан као држалац, а које су уписане као облик својине „друштвена” или „мешовита”, на дан ступања на снагу овог закона. Такође, успоставља се право својине у корист РТБ-а на пољопривредном, шумском земљишту и осталим врстама земљишта обухваћеним катастарским парцелама у својини Републике Србије, на којима је РТБ уписан као ималац права коришћења или као корисник, на дан ступања на снагу овог закона.

**Чланом 5.** **Предлога закона** се констатује да се успостављање права својине у корист РТБ-а сходно претходним одредбама овог закона не односи се на непокретности из члана 1. овог закона које представљају добра од општег интереса и добра у општој употреби у јавној својини у складу са одредбама закона који уређује јавну својину.

**Чланом 6. Предлога закона** се констатује да даном ступања на снагу овог закона јавним предузећима или правним лицима чији је оснивач Република Србија престају уписана права на катастарским парцелама на којима се искључиво налазе објекти у својини РТБ-а, те да на тим катастарским парцелама РТБ стиче право својине у целости, даном ступања на снагу овог закона.

**Чланом 7. Предлога закона** се обавезује надлежна јединица локалне самоуправе да у року од три дана од дана ступања на снагу овог закона, достави органу надлежном за послове државног премера и катастра акте који садрже попис катастарских парцела, на којима је уписан РТБ, а којима је планским документима промењена врста из пољопривредног, шумског и осталог земљишта у грађевинско земљиште, а ставом 2. овог члана да у року од седам дана од дана ступања на снагу овог закона, достави органу надлежном за послове државног премера и катастра акте који садрже попис катастарских парцела, на којима је уписан РТБ, а којима је након ступања на снагу овог закона за пописане катастарске парцеле утврђена врста земљишта према фактичком стању на терену.

**Чланом 8.** **Предлога закона** дефинише се начин уписа промене врсте земљишта из члана 7. и то на основу решења, које има декларативан карактер. Даље се констатује да орган надлежан за послове државног премера и катастра доноси решење из става 1. овог члана у року од седам дана од дана пријема акта из члана 7. овог закона. Ово решење се уручује имаоцу права и државном правобраниоцу, а против решења се може изјавити жалба у року од осам дана од дана пријема решења. Другостепени орган је дужан да по жалби изјављеној против решења одлучи у року од 15 дана од дана пријема жалбе. По правноснажности решења из става 1. овог члана у складу са одредбама овог закона успоставиће се право својине у корист РТБ-а.

**Чланом 9. Предлога закона** дефинише се питање раније покренутих првостепених и другостепених поступака који се односе на промену уписа у катастру непокретности и водова на непокретностима а на којима је као ималац права уписан РТБ, а по којима није донета коначна одлука до дана ступања на снагу овог закона, обустављају се решењем, а стање уписа у катастру непокретности и водова враћа се на стање пре подношења захтева. Ставом 2. овог члана предвиђа се могућност подношења жалбе против овог решења у року од осам дана од дана пријема.

**Чланом 10.** **Предлога закона** уређују се односи између РТБ Бора и сопственика, односно држаоца земљишта изнад подземних водова, чији је инвеститор РТБ, РТБ има право пролаза и/или приступа и то тако што на том земљишту РТБ има право пролаза и/или приступа, уз обавезу сопственика, односно држаоца тог земљишта да не омета употребу и одржавање тог објекта, односно вода. Право из става 1. овог члана производи дејство даном ступања на снагу овог закона и није потребан упис овог права у катастар непокретности или било које друге јавне књиге. РТБ је дужан да власницима или држаоцима суседног или околног земљишта надокнади штету која буде причињена пролазом и/или приступом, чију висину утврђују споразумом. У случају да власник непокретности и РТБ не постигну споразум у смислу става 3. овог члана, одлуку о томе доноси надлежни суд.

**Чланом 11. Предлога закона** дефинише поступак уписа права својине на објектима и рударским објектима који су изграђени без грађевинске дозволе, објектима који су изграђени на основу издате грађевинске дозволе од које је одступљено током изградње, објекте за које је издата грађевинска дозвола, али није издата употребна дозвола, на водовима, изграђеним без грађевинске дозволе, као и на водовима изграђеним на основу грађевинске дозволе од које је одступљено током изградње, на водовима за које је издата грађевинска дозвола, али није издата употребна дозвола. Упис права својине се врши на основу налаза којим се потврђује подобност објекта, односно вода за употребу. Орган надлежан за послове државног премера и катастра донеће решење о упису права својине по пријему налаза.

**Чланом 12. Предлога закона** дефинише ко сачињава налаз, састав и именовање Комисије која сачињава налаз и садржај налаза.

**Чланом 13.** **Предлога закона** дефинише се садржај налаза за објекте и за водове, садржај Извештаја о подобности објеката, односно водова, садржај Опште документације, Текстуалне документације, Нумеричке документације и Графичке документације.

**Члан 14.** **Предлога закона** дефинише плаћање таксе за упис права својине.

**Члан 15. Предлога закона** прописује да се успоставља се право својине у корист РТБ-а на објектима, посебним деловима објеката и водовима на које се не примењује члан 11 став 1 овог закона, а на којима је РТБ уписан као држалац или као корисник или као ималац права коришћења, на дан ступања на снагу овог закона.

**Члан 16.** **Предлога закона** дефинише прописује да министарство надлежно за послове привреде спроводи надзор над применом овог закона.

**Члан 17.** **Предлога закона** дефинише да се одредбе других закона којима се на другачији начин уређују питања која су предмет уређивања овог закона неће примењивати.

**Члан 18.** **Предлога закона** прописује да се ће се одредбе овог закона применити и на непокретности из члана 1. овог закона на којима су као имаоци права у катастру непокретности и другим јавним књигама уписана следећа привредна друштва РТБ БОР ГРУПА РББ д.о.о, Бор, РТБ БОР ГРУПА РБМ д.о.о, Мајданпек и Рударско-топионичарски басен БОР-ГРУПА, топионица и рафинација бакра Бор друштво са ограниченом одговорношћу, а која су након окончаног поступка статусне промене припајања, као друштва преносиоци, припојени РТБ-у и престали да постоје.

**Члан 19. Предлога закона** прописује обавезу органа надлежног за послове државног премера и катастра уписа права својине и спровођења свих промена у катастру непокретности и водова по службеној дужности, као права жалбе на тако донета решења.

**Чланом 20. Предлога закона** дефинише се да овај закон ступа на снагу наредног дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Овим законом предвиђа се посебна процедура за уређење статуса непокретности РТБ Бора те је неопходно донети га по хитном поступку, у складу са одредбама члана 167. Пословника Народне скупштине („Службени гласник РС”, број 20/12-пречишћен текст), како би се омогућила бржа примена и постигли преко потребни резултати.

**VI. РАЗЛОЗИ ЗБОГ КОЈИХ СЕ ПРЕДЛАЖЕ ДА ОВАЈ ЗАКОН СТУПИ НА СНАГУ СЛЕДЕЋЕГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”**

С обзиром на приоритетне потребе Републике Србије за успешно спровођење поступка приватизације и побољшање статуса РТБ Бора, јачања укупне привредне активности у Републици Србији, потребно је омогућити у што краћем року институционални оквир за подршку и постизање жељеног циља.